Source: https://1office.co/estonia/et/olulised-seadusemuudatused-2016/
Timestamp: 2018-01-18 23:21:29+00:00
Document Index: 1823250

Matched Legal Cases: ['§ 13', '§ 23', '§ 28', '§ 26', '§ 39', '§ 44', '§ 9', '§ 8', '§ 37', '§ 37', '§ 44']

Olulised seadusemuudatused 2016 - 1Office Estonia
Olulised seadusemuudatused 2016. aastal
Ettevõtjatele olulised muudatused seadustes
Suureneb välislähetuse päevaraha
Suureneb residendist füüsilise isiku maksuvaba tulu
Väheneb residendist füüsilise isiku tulust maha arvatav kulu
Koolituskuludena ei käsitleda autokooli ja huvikooli
Üüritulude maksustamine 80% ulatuses
Sotsiaalkindlustuse kord muutub
Täiendav tulumaksuvabastus
Toome välja peamised tulumaksuseaduse, ravikindustuse seaduse ning tööturuteenuste ja -toetuste seaduses muudatused, mis jõustuvad 01.01.2016.
Välislähetuse päevaraha maksuvaba piirmäär on 50 eurot välislähetuse esimese 15 päeva kohta, kuid kõige rohkem 15 päeva kohta kalendrikuus ja 32 eurot iga järgneva päeva kohta (TMS § 13 lg 3 p 1).
2016. aastal on maksuvaba tulu 2040 eurot ehk 170 eurot kuus (TuMS § 23).
Järgmistel aastatel suureneb füüsilise isiku maksuvaba tulu alljärgnevalt:
2160 eurot 2017. aastal;
2280 eurot 2018. aastal;
2460 eurot alates 2019. aastast.
Kui isiku kogutulu ei ületa 6000 eurot aastas (500 eurot kuus), siis rakendub täiendav maksuvaba tulu täies mahus (4152 eurot aastas ehk 346 eurot kuus), millele üldise maksuvaba tulu liitmisel muutub isiku tulu maksuvabaks täies ulatuses.
Kui isiku kogutulu on vahemikus 6000-10152 eurot aastas (500-846 eurot kuus), siis iga 6000 eurot ületav euro vähendab täiendava maksuvaba tulu suurust kuni nullini. Kui isiku kogutulu ületab 10152 eurot aastas, siis kaotab ta õiguse täiendavale mahaarvamisele, kuid tema suhtes jääb jätkuvalt kehtima üldine maksuvaba tulu, mille suurus on 2040 eurot aastas (170 eurot kuus).
Kehtiva seaduse alusel tohib füüsiline isik maksustamisperioodi tulust maha arvata eluasemelaenu intressid, koolituskulud ning heategevuslike kingituste ja annetuste summas 1920 eurot aastas. Alates 01.01.2016.a. tohib füüsiline isik oma tulust maha arvata eelnimetatud kulud summas 1200 eurot (TuMS § 28² lg 1).
Autokoolis osalemise eest tasutud kulusid ja täiskasvanu huvikoolis õppimise eest tasutud kulu ei saa enam käsitleda koolituskuluna. (TuMS § 26 lg 2¹).
Üürilepingu alusel saadud tulust arvatakse tuludeklaratsioonis üürimisega seotud kulude katteks maha 20 protsenti ilma kuludokumente esitamata ehk tulumaksuga maksustatakse 80% füüsilisele isiku eluruumi üürilepingu alusel saadud tulust (TMuS § 39¹, § 44 lg 1 (4)).
Loetelus on välja toodud tulumaksuseaduse peamised muudatused. Kõikide muudatustega on võimalik tutvuda siin.
Alates 2016.a. muutub juriidilise isiku juhatuse liikme ning töövõtu-, käsundus- või muu teenuse lepingu alusel töö- või teenustasusid saavate isikute sotsiaalkindlustuskaite kord.
Kehtiv seadus näeb ette, et isiku kindlustuskaitse tekib töötamise registrisse kantud töötamise alustamise kuupäevast arvestatava 14. päevase ooteaja möödumisel ning lõpeb 2 kuu möödumisel töötamise registrisse kantud töötamise lõppemise päevast.
Alates 01.01.2016 tekib isiku kindlustuskaitse ravikindlustuse andmekogusse kande tegemisest, kui isiku eest on ühes kuus sotsiaalmaksu deklareeritud sotsiaalmaksu miinimumkohustuse ulatuses. Kindlustatud isiku kindlustuskaitse peatub järgmisel päeval pärast isiku eest Maksu- ja Tolliametilt saadud andmete kohaselt sotsiaalmaksu miinimumkohustuse ulatuses sotsiaalmaksu deklareerimata jätmist sotsiaalmaksuseaduse § 9 lõike 1 punktis 4 sätestatud tähtpäevaks (RaKS § 8).
Riigikogu valimistel IRLi välja käidud tulumaksuvabastus ei ole kirjutatud tulumaksuseadusesse, alates 01.09.2015 on see reguleeritud hoopiski tööturuteenuste ja -toetuste seaduses kui toetus.
Seaduse sõnastus toetuse arvutuse kohta on segane, tagasimakse suuruse arvutamise aluseks olev määr kehtestatakse tagasimakse arvutamise aluseks oleva aasta riigieelarvega, võttes arvesse arvestuslikku elatusmiinimumi ja kuutasu alammäära täistööajaga töötamise korral. Nimetatud määr ei või olla madalam viimati Statistikaameti avaldatud arvestuslikust elatusmiinimumist.
Toetuse arvutamise valem:
§ 37³. Tagasimakse suuruse arvutamine (TTTS § 37³)
(1) Tagasimakse suuruse arvutamiseks lahutatakse käesoleva paragrahvi lõikes 3 nimetatud määra ja arvu 12 korrutisest füüsilise isiku eelmise kalendriaasta jooksul saadud tulumaksuga maksustatava tulu, tulumaksuseaduse § 44 lõikes 13 nimetatud tulu ja füüsilise isiku tasemel tulumaksuseaduse §-s 50 nimetatud täiendavalt maksustamata tulu summa ning arvu 0,35 korrutis. Saadud arv jagatakse arvuga 12 ning korrutatakse nende kalendrikuude arvuga, millal füüsiline isik vastas käesoleva seaduse §-s 37² sätestatud tingimustele.
Allikas: Katrin Allmäe, 1Office Eesti jurist